นายกรัฐมนตรียืนยัน พรรคร่วมรัฐบาลยังร่วมมือเดินหน้าทำงานกันต่อ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงเหตุการณ์ในการประชุมคณะรัฐมนตรีเมื่อวันอังคารที่ 5 เมษายน 2565 ระหว่างนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และ นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ว่าเหตุการณ์ในวันนั้นเป็นความไม่เข้าใจกันเล็กน้อย ในเรื่องของนโยบายการลดใช้ถุงพลาสติก โดยปัจจุบันทั้งคู่ได้ทำความเข้าใจกันแล้ว มีการพูดคุยกันแล้ว  ความคิดเห็นไม่ตรงกันถือเป็นเรื่องธรรมดา ตนเองในฐานะประธานในที่ประชุมในสถานการณ์วันนั้นก็ต้องสั่งให้ยุติหัวข้อดังกล่าวเพื่อประชุมต่อในเรื่องอื่นๆ ไม่มีอะไรพิเศษ ไม่อยากให้นำไปเป็นประเด็นขยายต่อให้เกิดความวุ่นวายส่วนกรณีการจัดงานตามประเพณีสงกรานต์ รดน้ำดำหัวในทำเนียบรัฐบาลนั้น นายกรัฐมนตรี ระบุว่า ได้สั่งการให้งดการจัดงานไปก่อน เพราะต้องคำนึงถึงสถานการณ์การแพร่ระบาดของโควิด-19 ในขณะนี้ด้วย แต่ในแต่ละหน่วยงานก็สามารถจัดได้ภายใต้มาตรการทางสาธารณสุข COVID free setting บนความเหมาะสม โดยอยากให้เน้นการจัดงานการทำบุญเป็นหลักตามศาสนาเป็นหลัก แต่ทั้งนี้ในกรณีของการเข้าพบตนเองนั้น สามารถทำได้แต่ต้องผ่านการคัดกรอง จำกัดการเข้าพบ ซึ่งตนเองได้แจ้งต่อหัวหน้าพรรคการเมืองทุกพรรคไปเรียบร้อยแล้วถึงแนวทางปฎิบัติ รวมถึงฝ่ายนิติบัญญัติและฝ่ายตุลาการด้วยเช่นกันนอกจากนี้ นายกรัฐมนตรี ยังกล่าวถึง การเลือกตั้งผู้ว่าราชการกรุงเทพมหานครในวันที่ 22 พฤษภาคมนี้ว่า ก็ขอให้ได้ผู้ว่าราชการกรุงเทพมหานครที่ดี ตนเองให้กำลังใจผู้สมัครทุกคน โดยหวังว่าไม่ว่าใครจะได้เป็นผู้ว่าราชการกรุงเทพมหานคร ก็ขอให้ทำงานพัฒนากรุงเทพฯ ให้ดีขึ้นอย่างต่อเนื่อง